Document ID: 32014D0289

A BIZOTTSÁG VÉGREHAJTÁSI HATÁROZATA
(2014. május 15.)
a pinoxaden és a meptildinokap hatóanyagokra vonatkozó ideiglenes engedélyek tagállamok által történő meghosszabbításának engedélyezéséről
(az értesítés a C(2014) 3059. számú dokumentummal történt)
(EGT-vonatkozású szöveg)
(2014/289/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (1) és különösen annak 8. cikke (1) bekezdésének negyedik albekezdésére,
tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (2) és különösen annak 80. cikke (1) bekezdésének a) pontjára,
mivel:
(1)
Az 1107/2009/EK rendelet 80. cikke (1) bekezdése a) pontjának megfelelően a 91/414/EGK irányelvet azon hatóanyagok esetében továbbra is alkalmazni kell, amelyekről 2011. június 14. előtt a 91/414/EGK irányelv 6. cikkének (3) bekezdése szerint határozatot fogadtak el.
(2)
A 91/414/EGK irányelv 6. cikkének (2) bekezdésével összhangban a Syngenta Crop Protection AG 2004 márciusában kérelmet nyújtott be az Egyesült Királysághoz a pinoxaden hatóanyagnak a 91/414/EGK irányelv I. mellékletébe történő felvételére vonatkozóan. A 2005/459/EK bizottsági határozat (3) megerősítette, hogy a benyújtott dokumentáció hiánytalan, és elvben megfelel az irányelv II. és III. mellékletében foglalt adat- és információszolgáltatási követelményeknek.
(3)
A 91/414/EGK irányelv 6. cikkének (2) bekezdésével összhangban a Dow Agrosciences 2005 augusztusában kérelmet nyújtott be az Egyesült Királysághoz a meptildinokap hatóanyagnak a 91/414/EGK irányelv I. mellékletébe történő felvételére vonatkozóan. A 2006/589/EK bizottsági határozat (4) megerősítette, hogy a benyújtott dokumentáció hiánytalan, és elvben megfelel az irányelv II. és III. mellékletében foglalt adat- és információszolgáltatási követelményeknek.
(4)
A dokumentáció hiánytalanságának megerősítésére azért volt szükség, hogy részletesen meg lehessen őket vizsgálni, és a tagállamok a szóban forgó hatóanyagokat tartalmazó növényvédő szerekre - legfeljebb három évre szóló - ideiglenes engedélyeket adhassanak ki, amennyiben a 91/414/EGK irányelv 8. cikkének (1) bekezdésében meghatározott feltételek teljesülnek, különösen ami az említett irányelvben meghatározott követelményeknek megfelelően a hatóanyagok és a növényvédő szerek részletes értékelésére vonatkozó feltételeket illeti.
(5)
Az említett hatóanyagok által az emberi egészségre és a környezetre gyakorolt hatások vizsgálata a kérelmezők által javasolt felhasználási módok tekintetében a 91/414/EGK irányelv 6. cikke (2) és (4) bekezdésének megfelelően megtörtént. A referens tagállam benyújtotta a Bizottsághoz az értékelő jelentések tervezeteit: 2005. november 30-án a pinoxadenről, 2006. október 25-én pedig a meptildinocapról.
(6)
Miután a referens tagállam benyújtotta az értékelő jelentések tervezetét, nyilvánvalóvá vált, hogy a kérelmezőktől további információkat kell kérni, a referens tagállamnak pedig meg kell vizsgálnia a kapott információkat, majd erről értékelést kell benyújtania. A dokumentáció vizsgálata tehát még folyamatban van, és nincs mód arra, hogy az értékelés a 2012/191/EU bizottsági végrehajtási határozattal összefüggésben (5) a 91/414/EGK irányelvben előírt határidőre befejeződjön.
(7)
Mivel az értékelés során mindeddig nem merült fel közvetlen aggodalomra okot adó körülmény, a tagállamok számára lehetővé kell tenni, hogy a kérdéses hatóanyagokat tartalmazó növényvédő szerekre megadott ideiglenes engedélyeket a 91/414/EGK irányelv 8. cikkének rendelkezései szerint 24 hónappal meghosszabbítsák annak érdekében, hogy a dokumentációk vizsgálata folytatódhasson. A pinoxaden és a meptildinokap 1107/2009/EK rendelet 13. cikkének (2) bekezdése szerinti lehetséges jóváhagyásáról szóló határozathoz szükséges értékelés és döntéshozatal 24 hónapon belül várhatóan lezárul.
(8)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A tagállamok a pinoxaden és a meptildinokap hatóanyagot tartalmazó növényvédő szerek ideiglenes engedélyeit legfeljebb 2016. május 31-ig meghosszabbíthatják.
2. cikk
Ez a határozat 2016. május 31-én hatályát veszti.
3. cikk
Ennek a határozatnak a tagállamok a címzettjei.
Kelt Brüsszelben, 2014. május 15-én.

Labels: 3
6